google/wiki40b huggingface dataset:
Ieva Serapinaitė

Biografija

2011 m. Europos jaunių B amžiaus grupės čempionate Vengrijoje I.Serapinaitė pelnė bronzos medalį. Pasaulio jaunių čempionate Serapinaitė užėmė 17-ą vietą, bet iškovojo sidabrą merginų estafetėje ir bronzą merginų komandinėje įskaitoje (kartu su Emilija Serapinaitė ir Karolina Gužauskaitė). 2012 m. Europos jaunių čempionate užėmė 11-ą vietą individualioje rungtyje bei iškovojo sidabro medalius moterų estafetėje ir moterų komandinėje įskaitoje. Tais pačiais metais vykusiame pasaulio jaunių čempionate Serapinaitė pelnė auksą individualioje rungtyje, sidabrą moterų estafetėje ir moterų komandinėje įskaitoje. 2013 m. Europos jaunimo čempionate užėmė 5-ą vietą bei pelnė sidabrą moterų komandinėje įskaitoje (kartu su Karolina Gužauskaitė ir Gintarė Venčkauskaitė). Tais pačiais metais penkiakovininkė dalyvavo dar ir jaunių amžiaus čempionatuose bei tapo pasaulio jaunių čempione.
2014 m. I.Serapinaitė pirmą kartą startavo pasaulio taurės etape, bet B grupės kvalifikacinėje grupėje liko 21-a ir į finalinį etapo raundą nepateko. 2015 m. Separinaitė atstovavo Lietuvai pasaulio taurės 1-ame ir 3-iame etapuose, bet visus kartus į finalą nepateko. Tais pačiais metais pasaulio čempionate Serapinaitė pelnė sidabro medalį moterų estafetėje (kartu su Lina Batulevičiūtė). 2016 m. I.Serapinaitė dalyvavo daugumoje pasaulio taurės etapuose: Kaire (1-as etapas) užėmė 8-ą vietą, Rio de Žaneire (2-as etapas) užėmė 15-ą vietą ir Romoje (3-ias etapas) užėmė 34-ą vietą. Surinkusi pakankamai taškų I.Serapinaitė buvo pakviesta dalyvauti pasaulio taurės finaliniame etape, kuriame pelnė bronzos medalį.
Sesuo dvynė Emilija Serapinaitė taip pat penkiakovininkė. Treneris - Artūras Kalininas.
Ragena

Ragenos ligos

Dažnesni ragenos susirgimai yra įvairūs uždegimai – keratitai, formavimosi ydos (pvz., maža ragena, didelė ragena, kūgiška ragena) ir degeneracijos. Ragena gali būti persodinama (keratoplastika).
Marinella

Biografija

Marinella gimė 1938 m. gegužės 20 d. Salonikų mieste, šiaurinėje Graikijoje. Jos tėvai buvo graikai pabėgėliai iš Konstantinopolio. Marinella buvo ketvirtas ir jauniausias vaikas šeimoje. Nuo ketverių metų dainavo radijo laidoje „Pediki Ora“. Ji taip pat vaidino daugybėje vaikų teatro spektakliuose.
1957 metais atlikėja įrašė pirmąją dainą „Nitsa, Elenitsa“. Jos karjeros pradžia buvo pažymėta bendradarbiaujant su dainininku Stelios Kazantzidis. Kartu jie tapo tų metų geriausiu duetu Graikijoje, kuris iki šiol yra sėkmingas. Duetas koncertavo Salonikuose, Atėnuose, taip pat gastroliavo Vokietijoje ir Jungtinėse Amerikos Valstijose.
Marinella yra yra pirmoji Graikijos atstovė Eurovizijos dainų konkurse. 1974 m. Eurovizijos konkurse, vykusiame Braitone, atlikėja su daina „Krassi, Thalassa ke t’agori mou“ tarp 17 dalyvių užėmė 11 vietą.
1984 m. Marinella išleido albumą „Megales stigmes“ (gr. Μεγάλες στιγμές). Albumo dainos yra išgarsinusios tokius atlikėjus kaip Manos Loïzos, Dionysis Savvopoulos, Manos Hatzidakis ir kt.
1998 m. Marinella koncertavo Atėnuose, kur atliko didelio pasisekimo tapusias dainas. Koncerte, vykusiame 1999 metais Mažajame olimpiniame stadione Atėnuose, tapo labai sėkmingu, jame dalyvavo daugiau kaip 25 000 žmonių. 2003 m. atlikėja bendradarbiavo su Giorgos Dalaras. Abu koncertavo Atėnuose ir Salonikuose, taip pat užsienyje. Turas, pavadinimu „Mazi“ (liet. Kartu) sulaukė didžiulės sėkmės, o išleistas gyvo garso albumas šalyje tapo platininiu.
Atvirasis kodas (aviacija)

Istorija

Atvirojo kodo programą imta naudoti 1989 m. tarp Qantas ir American Airlines bendrovių. Skrydžių maršrutai driekėsi tiek tarp pačių JAV miestų, tiek ir tarp jų bei Australijos miestų dar prie užgimstant oro linijų aljansams. Pastarieji ilgainiui įdiegė, ištobulino bei suderino tarpusavyje ne tik atvirojo kodo, bet ir dažno keleivio programas.

Mišri transporto sistema

Atvirasis kodas plačiai naudojamas ir tarp aviacijos bei antžeminio transporto bendrovių. Pavyzdys: vieninga Rail & Fly sistema, apjungianti aviaciją su geležinkeliu. Abiejų rūšių transporto bendrovės siekia maksimaliai suderinti tarpusavio kelionių tvarkaraščius, rasti optimalius persėdimų variantus, naudoti vieningus kelionių bilietus. Tam IATA organizacija yra indeksavusi geležinkelių stotis. Europoje ši sistema tokių pervežimų rinką yra padalijusi atskirai. Užsienyje „bendri“ bilietai parduodami pigiau, kad pritraukti daugiau klientų. Tuo tarpu vietiniai negali nusipirkti tokių daug pigesnių bilietų, nes klientai įleidžiami į lėktuvą su sąlygą, jog turi galiojantį traukinio bilietą kitoje šalyje.
Pranešėjas

Pranešimas (angl. Whistleblowing) – darbuotojo ar kito asmens pranešimas apie organizacijoje, valstybės ar savivaldybių įstaigoje, privataus sektoriaus įmonėje pastebėtą galimą piktnaudžiavimą ar aplaidžius veiksmus, kurie gali kelti grėsmę viešajam interesui ar pačios organizacijos reputacijai.
Žmonės, sąžiningai atskleidžiantys aukščiau minimą informaciją, yra laikomi pranešėjais (angl. whistleblower) arba, siekiant atskirti nuo diktoriaus ar kitokios informacijos teikėjo, informacijos atskleidėjais ar tiesiog atskleidėjais.

Pranešėjų apsaugos reguliavimas

Kad apie piktnaudžiavimą pranešę asmenys nebūtų persekiojami, atleidžiami iš darbo ar nepatirtų kitų neteisėto poveikio priemonių, juos gina pranešėjų apsaugos įstatymai. Šis reguliavimas skirtingose valstybėse nėra vienodas: vienose veikia atskiri specialūs įstatymai, pavyzdžiui, Didžiojoje Britanijoje, JAV, Kanadoje, Vengrijoje ar Slovėnijoje. Kitose šalyse pranešėjų apsaugą reguliuoja keletas skirtingų įstatymų ar jų nuostatų. Kai kuriose valstybėse apskritai nėra nuostatų, skirtų pranešėjų apsaugai.

Pranešėjų apsauga Lietuvoje

Lietuvoje 2005 metais buvo pateiktas ir Seime svarstytas Pranešėjų apsaugos įstatymo projektas, tačiau iki šiol toks įstatymas nėra priimtas. Nevyriausybinės organizacijos „Transparency International“ Lietuvos skyriaus iniciatyva 2009 metais buvo parengtas naujas Pranešėjų apsaugos įstatymo projektas ir teiktas derinti valstybės institucijoms. Seimo narių grupė „Už piliečių talką kuriant Lietuvą be korupcijos“, remdamasi minėtu projektu, įregistravo naują Pranešėjų apsaugos įstatymo projektą Seime 2010 m. rugsėjo 30 d.
Priėmus pranešėjų apsaugos įstatymą, valstybė įsipareigotų saugoti sąžiningus pranešėjus bei jų šeimos narius nuo fizinio susidorojimo, atleidimo iš darbo ir kitų neteisėto poveikio priemonių. Įstatymas taip pat turėtų skatinti piliečius aktyviau pranešti apie pastebėtus pažeidimus.

Termino vartosena

Terminas „pranešėjas“ nėra tikslus, nes sutampa su kitų sričių informacijos teikėju. Pagal lietuvių k. žodyną, „pranešėjas“ iš esmės yra pranešimą skaitantis asmuo. Tinkamesnis terminas, ypač vartojant be konteksto, yra „informacijos atskleidėjas“ arba tiesiog „atskleidėjas“. Prireikus terminą galima tikslinti pridedant informacijos rūšį, pavyzdžiui, „sukčiavimo atskleidėjas“, „pažeidimo atskleidėjas“, „finansinės aferos atskleidėjas“, „slapto plano atskleidėjas“, „konspiracijos atskleidėjas“ ir pan.
Raimundas Arnas Dineika

Raimundas Arnas Dineika (1928 m. rugpjūčio 7 d. Rimkūnai, Linkuvos valsčius – 2006 m. spalio 7 d. Vilnius) – Lietuvos architektas, visuomenės veikėjas.

Biografija

Tėvas Karolis Dineika. 1946–1952 m. studijavo Kauno politechnikos institute (iki 1950 m. Kauno universitetas).  1952–1972 m. Leningrado sąjunginio projektavimo instituto grupės vadovas, skyriaus vyr. architektas, 1972–1974 m. instituto „Giprostanok“ Vilniaus filialo vyr. architektas. Nuo 1974 Vilniaus inžinerinio statybos instituto, nuo 1991 m. Vilniaus Gedimino technikos universiteto dėstytojas, 1985–1993 m. architektūros katedros vedėjas, nuo 1993 m. profesorius. Nuo 1992 m. Dineikos projektavimo bendrovės vadovas.
Laura Voutilainen

Biografija

1993 m. Laura Voutilainen išleido debiutinį singlą, pavadinimu „Muuttanut oot maailmain“, bet persilaužimas jos karjeroje įvyko 1994-aisiais su daina „Kerran“, kuri pateko į Suomijos dainų topų dešimtuką. 1994 ir 1996 metais atlikėja pelnė svarbų Suomijos muzikos apdovanojimą „Emma“, kaip geriausia metų Suomijos vokalistė.
2002 m. Laura dalyvavo Suomijos nacionalinėje „Eurovizijos“ atrankoje su daina „Addicted to You“. Su 46 taškais, kuriuos skyrė žiuri, ir 36 % žiūrovų balsavimu kūrinys „Addicted to You“ užtikrintai iškovojo teisę atstovauti Suomijai 2002 m. „Eurovizijos“ konkurse. Jame atlikėja surinkusi 24 taškus, užėmė 20 vietą.
2007 metais atlikėja su dvejomis dainomis „Kosketa Mua“ ir „Take A Chance“ dar kartą dalyvavo Suomijos atrankoje, tačiau tik antrasis kūrinys „Take A Chance“ pateko į finalą ir liko ketvirtoje vietoje.
Nuorašas

Istorija

Praeityje ir ypač iki knygų spausdinimo išradimo buvo įprasti knygų (o taip pat metraščių, analų, teisės sąvadų, kitų teisės aktų) nuorašai. Kopija buvo parengiama nurašant tekstą. Taip buvo saugojami dokumentai (pvz., privilegijos). Istorijoje daugelio dokumentų originalai neišliko, tačiau yra žinomi to meto nuorašai. Lietuvoje tokius saugojo Lietuvos Metrika.

Dabartis

Šiuo metu atliekama fotokopija arba išspausdinant kitą elektronine forma išsaugoto dokumento egzempliorių.
Nuorašai gali būti oficialiai tvirtinami, pvz., notariškai (žr. notarinis paliudijimas).
VFM Žalgiris-Griunvaldas

Istorija

Klubas žinomas nuo 2010 m., kai ėmė žaisti III lygos Vilniaus zonoje. 2011 m. pasitraukė iš III lygos nebaigęs pirmenybių.
Jablonecas prie Nisos

Istorija

Pirmą kartą rašytiniuose šaltiniuose gyvenvietė paminėta 1356 m.
Melancholija

Melancholija (iš gr. μελας 'juoda' + gr. χολη 'tulžis') – šiuolaikinėje vartosenoje, tai būsena, pasireiškianti bendra liūdna savijauta, nespecifine depresija, entuziazmo, nuotaikos, energijos trūkumu, apatija. Seniau žodis melancholija buvo taikomas ir psichinėms ligoms, susijusioms su liūdna savijauta apibrėžti (schizofrenija, maniakinė depresija). Ją aprašė Rhazesas (865–925) ir Avicena (980–1037).
Žmonės, kuriems dažnas melancholijos jausmas, vadinami melancholikais. Taip pat, kartais gali būti vadinami dažnai susimąstantys žmonės, kuriems svarbūs vidiniai išgyvenimai (intravertai).
Abdyš-Ata Kant

Istorija

Ištakos siekia 1992 m. Nuo 2000 m. žinomas dabartiniu pavadinimu. 
Žaidžia aukščiausioje šalies futbolo lygoje.
Apsu

Apsu (arba Abzu, šum. 𒍪 𒀊 = ZuAb) Mesopotamijos, šumerų ir akadų, mitologijoje – pirmapradžio gėlo vandens personifikacija. Apsu buvo laiko pradžioje ir savo cirkuliavimu palaikė Žemę. Buvo manyta, kad Apsu teikia vandenį ežerams, upėms, šaltiniams ir kitiems gėlo vandens telkiniams. Apsu žemei nešė gausą ir laimę, buvo žinių bei išminties šaltinis. Apsu susimaišė su pirmapradžiu sūriu vandenynu Tiamat. Iš jų sąjungos atsirado bangos Mumu ir pirmoji pora Lakmu su Lakamu. Kita iš jų gimusi pora buvo dievai Anšaras (vyriškasis pradas) ir Kišara (moteriškasis pradas), kurie pagimdė didžiuosius Anu ir Ea bei kitas dievybes.
Sufleris

Sufleris (pranc. souffleur 'pasakinėti') – teatro darbuotojas, kuris stebi repeticijų ir spektaklių eigą ir aktoriams, užmirštantiems savo vaidmens žodžius, primena juos. Gali priminti ir užmirštus judesius, veiksmus. Tam sufleris paprastai turi išsamų scenarijų, kuriame ne tik surašyti žodžiai, bet ir reikalingi veiksmai.
Sufleris paprastai būna suflerio būdelėje arba už šoninių kulisų, kur jo žiūrovai nemato.
2000 m. AFC Azijos taurė

Atranka

Atrankoje į čempionatą dalyvavo 42 AFC narės. Libanas kaip šeimininkai, ir Saudo Arabija kaip tuometiniai čempionai pateko be atrankos.
2002 m. pasaulio lėkščiasvydžio jaunimo čempionatas

Pasaulio lėkščiasvydžio jaunimo čempionatas (angl. World Ultimate Junior Champoionship; WUJC) – lėkščiasvydžio čempionatas, organizuotas Pasaulinės skraidančiojo disko federacijos 2002 m. liepos 10-13 d. Latvijoje, Rygoje. Tai buvo 11 tokio pobūdžio turnyras. Pasaulio jaunių čempionatai rengiami kas dvejus metus.
Čempionato varžybos vyko dvejuose divizionuose: vaikinų ir merginų.

Dalyviai

Pasaulio lėkščiasvydžio jaunimo čempionato vaikinų divizione dalyvavo septynių šalių ekipos: JAV, Kanada, Švedija, Suomija, Didžioji Britanija, Latvija ir Lietuva.
Merginų divizione varžėsi keturios nacionalinės rinktinės ir bendra Lietuvos ir Rusijos U20 merginų komanda, (bendros Lietuvos ir Rusijos merginų komandos pasiekti rezultatai neįtraukti į bendrą turnyrinę lentelę) kur atvaizduoti tik keturių šalių ekipų pasiekimai: Kanada, Švedija, Latvija ir Suomija.
Cold War Kids

Istorija

Grupė susikūrė 2004 metais pagrindinio grupės gitaristo bute. Veliau ji persikėlė į Viterio miestą Kalifornijoje, kur pradėjo įrašinėti savo dainas. 2005 metais grupė išleido kelis studijinius albumus, o 2006 m. pasirašė sutartį su „Downtown Records“ studija.
Vilkaviškio dvaras

Istorija

Dvaras įkurtas po 1744 m. - 1776 m. sausio 25 d. sudarytame Kauno pavieto padūmės mokesčių mokėtojų sąraše nurodyta, kad Vilkaviškio parapijoje yra Oginskių valdomas Vilkaviškio dvaras, Vilkaviškio mieste - 39 žemdirbių kiemai ir 96 kiemai sklypuose. Vilkaviškio parapijos klebono Lachovskio jurisdikcijoje buvo 5 sklypininkų kiemai daržuose ir špitolė.
1812 m. birželio 19-24 dienomis pro Vilkaviškio apylinkes traukė Napoleono Bonaparto kariuomenė (apie 250 tūkst. karių). Klieriko (vėliau prelato) Butkevičiaus užrašuose fiksuota, jog birželio 21 d. atvyko ir pats Napoleonas, apsigyveno Vilkaviškio dvare (kiti šaltiniai mini palapinę prie dvaro). Čia, dvaro apylinkėse, birželio 21 d. maršalas Liuisas-Aleksandras Bertjeras (pranc. Louis-Alexandre Berthier), kariuomenės vyriausiojo štabo viršininkas, paskelbė Napoleono pasirašytą atsišaukimą į karius, kuris faktiškai buvo karo pradžios paskelbimas Rusijai.
1864-1904 m. dvare gyvenęs rusų armijos generolas, I-ojo pasaulinio karo metais - vokiečiai. Vėliau dvarą su 80 hektarų iš valstybės nupirko kunigas P.Karalius, po to jame įsikūrė Vilkaviškio vyskupijos kurija, čia gyveno vyskupai Antanas Karosas ir Mečislovas Reinys.
Dvaras likviduotas 1940 m., vykdant sovietinį 1940 m. rugpjūčio 5 d. žemės reformos įstatymą.
II-ojo pasaulinio karo metais rūmų pastatas buvo tuščias, po karo jame įsikūrė Vilkaviškio tarybinio ūkio administracija.
Šėtos Švč. Trejybės bažnyčia

Istorija

Šėtos savininkas Bagdonas Petkevičius su Steponu Kuncevičiumi 1499 m. pastatė bažnyčią, dovanojo jai beneficiją. XVI a. pabaigoje bažnyčia perduota evangelikams reformatams. Šėtos klebonas, Vilniaus kanauninkas Motiejus Ancuta 1680 m. pastatė naują medinę bažnyčią. Nuo 1777 m. veikė parapinė mokykla. Bažnyčiai sudegus, 1772–1782 m. pastatyta nauja mūrinė. Ji 1805 m. gegužės 17 d. per miestelio gaisrą sudegė.
1817 m. atstatyta. 1897 m. parengtas ir patvirtintas bažnyčios padidinimo projektas; pastatytas bokštas. 1906 m. įsteigta senelių prieglauda, 1909 m. – biblioteka. Per Pirmąjį pasaulinį karą bažnyčia apgriauta. Klebonas Jurgis Tilvytis ją suremontavo. Klebono F. Kapočiaus ir kitų rūpesčiu 1918 m. įsteigta „Saulės“ draugijos progimnazija.

Architektūra

Bažnyčia turi istoristinių bruožų, stačiakampio plano, su masyviu bokštu. Vidus 3 navų. Šventoriaus tvora mūrinė.
Tarptautinė muziejų taryba

Tarptautinė muziejų taryba (International Council of Museums, ICOM) – tarptautinė muziejų ir muziejų specialistų taryba, užsiimanti pasaulio gamtinio ir kultūrinio paveldo išsaugojimu, tęsimu ir eksponavimu.
ICOM įkurta 1964 m., finansuojama iš narystės mokesčių bei įvairių vyriausybių ar verslo asmenų. Būstinė – Paryžiuje. Organizaciją sudaro keli komitetai, atsakingi už atskiras šakas. Didžiausias jų yra Išsaugojimo komitetas (Committee for Conservation, ICOM-CC) su pusantro tūkstančio narių visame pasaulyje.
Tarp kitos veiklos, ICOM atsakinga ir už interneto domeną .museum.
Kristijonas I

Biografija

Kilęs iš Oldenburgų dinastijos, Oldenburgų dinastijos pradininkas. Jono I ir Frederiko I tėvas. Grafo Ditricho fon Oldenburgo sūnus, 1448 m. išrinktas Danijos, 1450 m. – Norvegijos karaliumi. 1451–1457 m. dėl Švedijos sosto kovojo su Karoliu VIII Knutsonu Bonde. Švedijoje valdė iki 1464 m. Atkūrė Kalmaro uniją. 1465–1467 m. dar buvo sostą susigrąžinęs, 1471 m. galutinai pralaimėjo Švedijos didikams.
Per Trylikametį karą 1455–1458 m. rėmė Vokiečių ordiną. Nuo 1460 m. valdė Šlėzvigą ir Holšteiną, juos asmenine unija sujungė su Danija. 1468 m. sušaukė pirmąjį luomams atstovaujantį Rigsdagą. 1469 m. kaip dukters kraičio garantą Škotijos karaliui perdavė Orknio ir Zelando salas. 1479 m. jo iniciatyva įkurtas pirmasis Danijoje Kopenhagos universitetas.
Santos Futebol Clube de Angola

Istorija

Įkurtas 2002 m. Vianoje. 
kartą iškovojo šalies futbolo taurę (2008 m.).
Kartą iškovojo šalies futbolo supertaurę (2009 m.).
Išlynos

Žymūs žmonės

Kaime gyveno ichtiologas Mykolas Kazimieras Girdvainis (1841–1925).
2008 m. Belgijos Grand Prix

Prieš Grand Prix

Prieš Belgijos GP vyko bandymai Monzos trasoje. Pirmąją bandymų diena rugpjūčio 27 d. greičiausias buvo brazilas Felipe Massa, kuris ratą apvažiavo per 1:23.428 min. Antras tapo suomis Heikki Kovalainenas (laikas 1:23.439 min.), o trečias - Nico Rosbergas su Williams (1:23.461).
Antrąją bandymų dieną greičiausiai ratą apsuko vokietis Nickas Heidfeldas su BMW-Sauber (1:22.621). Jis aplenkė Nico Rosbergą (1:22.879) ir Heikki Kovalaineną (1:23.341). Pirmos dienos lyderis Felipe Massa liko penktas (1:23.445).
Trečiąją bandymų Italijoje dieną greičiausias buvo sezono lyderis britas Lewis Hamiltonas su McLaren ekipa. Geriausias jo rato laikas buvo 1:22.967 min. Jis aplenkė Felipe Massa pakeitusį suomį Kimi Raikkoneną (1:23.371) ir visus kiek nustebinusį Giancarlo Fisichella su Force India, kuris liko trečias (1:23.632).

Orų prognozė

Savaitgalį prognozuojami saulėti, tačiau vėsūs orai. Šeštadienį ir sekmadienį dangus bus giedras, temperatūra pakils iki 18-19 laipsnių šilumos. Kritulių tikimybė savaitgaliui prognozuojama apie 20 %.

Pirmoji dalis

Pirmoje treniruočių dalyje puikią formą demonstravo Ferrari ekipa - pirmas treniruotėse buvo Felipe Massa (1:47.284), antras - Kimi Raikkonenas (1:47.623). Už Ferrari bolidų rikiavosi McLaren nariai - Heikki Kovalainenas liko trečias (1:47.878), Lewis Hamiltonas - ketvirtas (1:47.932).

Antroji dalis

Drėgnomis sąlygomis vykusiose antrose treniruotėse greičiausias buvo ispanas Fernando Alonso (1:48.454). Jis aplenkė brazilą Felipe Massa (1:48.504) ir Heikki Kovalaineną su McLaren (1:48.740).

Šeštadienio treniruotės

Šeštadienio treniruotes vėl sutrukdė lietus, o jose greičiausią ratą apvažiavo Nickas Heidfeldas su BMW-Sauber (1:47.876). Antras šeštadienį buvo H. Kovalainenas (1:48.165), o trečias F. Alonso (1:48.307). Sezono lyderis Lewis Hamiltonas liko ketvirtas (1:48.356).
Kuldyga

Istorija

X-XIII a. buvo kuršių pilis ir gyvenvietė. Istoriniuose šaltiniuose minimi 1242 m. kryžiuočių planai čia pasistatyti pilį. Valdant 1242–1245 m. Livonijos magistrui Ditrichui fon Griuningenui, 1244 m. Kuldygoje pastatyta Livonijos ordino pilis. Iš pradžių pilį vadino Jesusburg, o vėliau buvo vadinama Goldingen.
1378 m. gavo miesto teises. Nuo 1368 m. Kuldyga tapo Hanzos lygos miestu (1991 m., atkūrus Latvijos nepriklausomybę, miestas vėl dalyvauja buvusios Hanzos miestų šventėse). Po Livonijos ordino žlugimo, 1561 m., Kuldyga tapo hercogo Jakobo rezidencija, o 1587–1671 m. miestas buvo Kuršo hercogystės sostinė.
Kuldygoje gimė hercogas Jakobas Ketleris (Jakob Ketler). Jo valdymo laikais miestas labai sustiprėjo ekonomiškai, buvo laivų statykla, salietros fabrikas, plytų degimo krosnis. Turėjo prekybinių ryšių su daugeliu šalių.

Geografija

Kuldyga yra 155 km nuo Rygos. Rajoną kerta Rygos-Liepojos geležinkelio linija. Geležinkelio linija Liepoja-Ventspilis uždaryta XX a. dešimtajame dešimtmetyje.
Per Kuldygą teka Venta. Ventos senvagė nuo Kuldygos krioklio iki Abavos žiočių yra respublikinės reikšmės saugojamas gamtos objektas.

Bažnyčios

Kuldygoje yra didžiausių tikybų bažnyčios – dvi liuteronų, viena katalikų, viena stačiatikių ir viena baptistų. Naujausiam iš jų – Šv. Anos evangelikų liuteronų bažnyčios pastatui – 94 metai.

Vargonai

Kuldygos Šv. Katrinos bažnyčios vargonai pirmąkart paminėti 1593 m. Dabartinius vargonus nuo 1712 m. iki 1715 m. darė vargonų meistras K. Ranejs iš Liepojos. Jie yra barokinio stiliaus. Prospekto lamzdeliai turi daugiau dekoratyvinę reikšmę, nes XIX a. pabaigoje buvo įrengtas naujas vargonų mechanizmas, prie kurio jie nėra prijungti. 1969 m. vargonai kapitaliai suremontuoti. Šiuo metu vargonai turi 996 lamzdelius, kurie padalinti į 20 registrų.

Laikrodis, bokštas

Kuldygos Šv. Katrinos bažnyčios laikrodis pirmąkart paminėtas 1632 m. Skaičiuojant ir bažnyčios degimo bei užpuolimo atvejus, bokšte buvo ne mažiau kaip 6 laikrodžio mechanizmai.
Dabartinis laikrodžio mechanizmas atvežtas iš Šveicarijos ir įrengtas bokšte 1936 m.
Nuo 1740 m. yra išlikęs bažnyčios kapaviečių sąrašas. Po altoriumi yra kripta – didelis rūsys, kuriame kažkada laidoti Kuldygos ordino komturai, vėliau – hercogai. Šalia altoriaus yra vokiečių kunigų kapavietės. Bažnyčioje po centrine ir šoninėmis perėjomis iš viso yra 64 altoriaus grindimis.

Lengvoji atletika

Mieste yra lengvosios atletikos uždarų patalpų maniežas, kuriame vyksta šalies žiemos sezono nacionalinis čempionatas, Kotrynos taurės varžybos.
Kreivakepuris piengrybis

Išvaizda

Vaisiakūniai vidutinio dydžio. Kepurėlė 5–12 cm skersmens, iškiliai paplokščia, subrendusi – netaisyklingai paplokščia, nežymiai įdubusi, glitni, blizganti, nežymiai rievėta, plaušuota, violetiškai ruda, melsvai, pilkai ruda. Lakšteliai gelsvi, rudai geltoni, priaugintiniai, su baltomis sultimis. Kotas 3–8x1–3 cm, cilindriškas arba kūgiškas, geltonas, gleivėtas, dėmėtas. Trama balsva, vėliau pasidaro gelsva, stora, stangri, vaisių kvapo, su baltomis pieniškomis deginančio skonio sultimis. Sporos beveik apskritos, 7–8,5x6–6,5 μm.

Augavietė

Auga pavieniui arba grupelėmis, ypač pušynuose, bet sutinkamas ir spygliuočių miškuose.
Sezonas: liepa – lapkritis
Demidas Pianda

Demidas Sofonovičius Pianda (Демид Софонович Пянда; mirė ~1637 m.) – rusų keliautojas, Sibiro tyrinėtojas, kaip manoma 1623 m. atradęs Lenos upę.
Apie keliautojo asmenybę beveik nežinoma nieko, net tikslus jo vardas – vieni šaltiniai įvardina kaip Demidą Sofonovičių, kiti kaip Pantelėjų Demidovičių. Apie Piandą daugiausia surinkta tik netiesioginė informacija, legendos. Piandos kelionės įrodymu laikomas 1624 m. Piandino žiemavietės paminėjimas dokumentuose.
1619 m. Pianda iš Jeniseisko ostrogo atvykęs į Mangazėją. Jis turėjęs pinigų, pasisamdęs 40 žmonių ir iš ten išvykęs į Turuchanską netoli Žemutinės Tunguskos žiočių. Ten beprekiaudamas kailiais iš vietinių gyventojų išgirdęs apie didelę upę į rytus nuo Tunguskos. Evenkai ją vadino Elyu-ene – „ilgąja upe“. Tiesa, jau 1611–1612 m. kazokai žinoję didelę upę rytuose, bet tai greičiausiai buvęs Amūras.
1620 m. Demido Piandos ekspedicija išvyko aukštyn Žemutinąja Tunguska. Pasiekę aukštupį rusai nebegalėjo greitai plaukti ir įkūrė Žemutinio Piandino žiemavietę. Ją kelis kartus nesėkmingai puolė tungusai. Likusią aukštupio atkarpą Pianda įveikė labai sunkiai, prie šios upės praleido dar dvi žiemas. Galiausiai jis pasiekė vos 20 km pločio pervalką tarp Tunguskos ir Lenos. 1923 m. jis jau plaukė didžiausia Sibiro upe. Keliautojai pasiekė jakutų žemes, bet pasuko atgal, nenorėdami žiemoti tarp nežinomos tautos žmonių. Pianda pasiekė patį Lenos aukštupį ir toliau žygiavo pėsčiomis į pietus per buriatų apgyvendintas stepes. Ekspedicija pasiekė Angaros upę, pasistatė naujas valtis ir išplaukė link Jensiejaus. 1624 m. Demidas Pianda užbaigė savo 8000 km ilgio ekspediciją Jeniseiske. Vėliau Pianda kartą paminėtas kazokų dokumentuose, bet apie tolesnį jo gyvenimą nieko nežinoma.